ทันเกมส์ ภาคบ่าย – บล.ไทยพาณิชย์
สรุปทิศทางตลาดภาคเช้า และแนวโน้มการลงทุนภาคบ่าย โดย บล.ไทยพานิชย์ 
27 พ.ย. 2558

สรุปภาวะตลาดภาคเช้า :SET แกว่งแคบ – SET ภาคเช้าแกว่งแคบถึงแคบมาก พร้อมวอลุ่มที่เบาหวิว หลังโดนแรงขายถาโถมกระหน่ำเมื่อวาน ด้วยการนำของกลุ่ม ICT ซึ่งวันนี้ก็ทรงๆ ทำให้ SET ยังอยู่กับที่ นอกจากนี้ หุ้นขนาดกลางและเล็ก ไม่มีแรงเก็งกำไรเข้ามานัก ทำให้ภาวะตลาดในช่วงเช้า พาจะหลับ ส่วนปัจจัยกำหนดทิศทางตลาดยังไม่มีอะไรนัก ทั้งนี้ SET ปิดภาคเช้าที่ระดับ 1,366.45 จุด +0.64 จุด หรือ +0.05% ด้วยมูลค่าซื้อขายเบาบางที่ระดับ 1.0 หมื่นล้านบาท กลุ่มหลัก ICT ฟื้นเล็กน้อยจากที่ลงแรง ปิดบวก +0.8% ส่วนพลังงาน และแบงก์ ทรงตัว ด้านตลาดภูมิภาคเคลื่อนไหวในแดนลบ
กลยุทธ์ที่แนะนำ : ช่วงบ่าย: คาดแกว่งแคบคล้ายช่วงเช้า ส่วนสัปดาห์หน้ามีโอกาสรีบาวด์ ด้วยประเด็น ECB เตรียมเพิ่มวงเงิน QE ในการประชุมวันที่ 3 ธ.ค. อย่างไรก็ตาม คาดกรอบบนถูกจำกัดที่ 1,380-1,390 จุด ตามภาพรวมซึ่งมอง SET เข้าสู่ช่วงถดถอยแล้ว โดยหากต่ำกว่า 1,360 จุด ซึ่งเป็นแนวรับใกล้ที่สุดในปัจจุบัน จะมีแนวรับถัดไปที่ 1,345 และ 1,325 จุด ตามลำดับ กลยุทธ์ การรีบาวด์ใช้เป็นจังหวะปรับพอร์ต สำหรับผู้มีหุ้นอยู่ในมือเยอะ ส่วนการเก็งกำไร เหมาะกับผู้รับความเสี่ยงได้สูง และควรเล่นสั้นๆ ทั้งนี้ หุ้นแนะนำตามสัญญาณเทคนิค ได้แก่ PIMO (รับ 2.12 ต้าน 2.28 cut 2.04)
 